Suhaimi Saad

Mohd Suhaimi bin Saad (lahir 12 Oktober 1980) merupakan seorang bekas penyanyi nasyid Malaysia dan merupakan bekas anggota kumpulan In-Team dari tahun 2000 sehingga tahun 2005. Pada tahun 2005, beliau berundur dari In-Team untuk kembali bernaung di bawah label Hijjaz Records Sdn. Bhd. Namun kini, beliau telah bergerak di bawah pengurusan sendiri iaitu Karya Mosus. Pada tahun 2021, beliau mengumumkan perletakan jawatan sebagai penyanyi nasyid dan tidak mahu dikenali dengan gelaran ustaz serta merta.

Suhaimi juga merupakan salah seorang penggerak utama dalam gerakan anti-vaksin di Malaysia

Kehidupan awal dan pendidikan
Beliau dilahirkan pada hari Ahad 12 Oktober 1980 bersamaan 2 Zulhijjah 1400. Arwah ibunya berasal dari Kodiang manakala arwah bapanya berasal dari Tunjang, Kedah Darul Aman. Beliau merupakan anak kelima daripada enam beradik.

Beliau telah mendapat pendidikan awal di Sekolah Kebangsaan LKTP Tementi, Triang (1987-1992), sebelum memasuki Sekolah Menengah Agama Al-Wusto, Temerloh (1993-1998). Beliau kemudiannya menyambung pendidikan peringkat ijazahnya di Universiti Islam Antarabangsa Malaysia dalam jurusan Bahasa Arab.
 
Suhaimi merupakan pelopor dalam bidang persekolahan rumah (home schooling). Ini dapat dilihat apabila beliau nekad tidak menghantar anak-anaknya ke sekolah untuk mendapatkan pendidikan formal.

Sebaliknya anak anak beliau diajar membaca, menulis dan mengira dan asas Al-Quran oleh beliau sendiri di rumah sebelum menghantar mereka ke madrasah tahfiz.

Kehidupan peribadi
Beliau berkahwin dengan Ina Naim pada 12 Ogos 2007 di Masjid Jamek Sungai Ara, Kota Tinggi, Johor Darul Takzim. Hasil perkahwinan tersebut, beliau dan isterinya dikurniakan 4 orang cahaya mata iaitu Ehmad Hadie Elfardie (2008), Sallman Elkhoyri (2010), Phyrosh Elfadwah (2012) dan Nur Layla Elghufrony (2014). Ina sebelum ini pernah bertunang dengan Mawi, bekas juara Akademi Fantasia Musim 3.

Anugerah 
Pernah memenangi kategori Lagu Nasyid Terbaik dan Lirik Nasyid Terbaik melalui lagu Selamat Tinggal Dunia dalam Anugerah Nasyid Minggu Ini.

Dan lagu terbaru "Cinta Sidna" dendangan Suhaimi Saad kini sedang merebut gelaran Lagu Nasyid Terbaik di Anugerah Industri Muzik (AIM-22) di samping beberapa pesaing lain yang cukup hebat. Selain daripada Cinta Sidna, Suhaimi muncul dengan single terbaru beliau, Jutawan Pemurah yang dilancarkan pada bulan Ramadhan lepas.

Diskografi

Album bersama Inteam
 Kasih Kekasih (In-Team) - Hijjaz Records/NAR - 2000
 Impian Kasih (In-Team) - Hijjaz Records/NAR - 2001
 Damba Kasih (In-Team) - Hijjaz Records/NAR - 2003
 In-Team '04 (In-Team) - Hijjaz Records/EMI - 2004
 Allahu Rabbi (Inteam) - Inteam Records - "2010
 Iman & Aman (Inteam) - Inteam Records - "2013

Album solo
 Kias Cinta (Solo) - 2006
 KalamaK (Solo) - 2008
 Album Zikir Selawat dan Doa (Solo) - 2013
 Maksud Hidup (Solo) - "2016"

Rujukan

 
Kelahiran 1980
Orang hidup
Orang dari Pahang
Penyanyi nasyid Malaysia
Penyanyi lelaki Malaysia
Alumni Universiti Islam Antarabangsa Malaysia